
Kommunedirektørens innstilling
Klagen tas ikke til følge. Vedtak av 11.05.26 i sak 348/26 opprettholdes.
Saken oversendes Statsforvalteren i Vestfold og Telemark for endelig avgjørelse.


SAKSUTREDNING
Kort om saken
Saken gjelder avslag på søknad om riving og oppføring av ny enebolig i et område som i kommuneplanens arealdel er avsatt til hensynssone bevaring kulturmiljø.
Vedtaket er påklaget av tiltakshaver. Klager er uenig i kommunens vurdering av tiltakets visuelle kvaliteter. Det vises til at vinduer, inngangsparti, balkonger og trappeadkomst har paralleller i nærliggende bebyggelse og delvis er begrunnet i tekniske krav. Klager mener videre at områdets varierte bebyggelse gjør tiltaket tilstrekkelig tilpasset omgivelsene, og viser til flere boliger som sammenligningsgrunnlag.
Kommunen mener at tiltaket ikke i tilstrekkelig grad oppfyller kravene til visuelle kvaliteter etter plan- og bygningsloven (pbl.) § 29-2 og kommuneplanens estetikkbestemmelse. Manglende tilpasning begrunnes særlig med tiltakets samlede uttrykk, herunder volum, fasadeoppbygging, vindusplassering, balkonger, inngangsparti og material- og fargebruk. Selv om enkelte av elementene finnes i nærliggende bebyggelse, forekommer de ikke der med tilsvarende samlet virkning.
Kommunedirektøren kan ikke se at det fremkommer opplysninger i klagen som tilsier et annet resultat. Det innstilles på at vedtaket om avslag opprettholdes.
 
Planstatus og rettslig grunnlag
Området er i kommuneplanens arealdel av 13.06.2019 avsatt til boligbebyggelse med hensynssone bevaring kulturmiljø.

I bestemmelsene til planen pkt. 1.3.1.1 Estetikk er det bestemt følgende:
«Bebyggelsen skal utformes i samsvar med sin funksjon, og tilpasses tilgrensende bebyggelse når det gjelder plassering, utnyttingsgrad, volum, takform, material- og fargevalg. Bebyggelsen skal tilpasses eksisterende strukturgivende elementer i området.»
Som informasjon til bestemmelsen vises det til Estetisk veileder for Porsgrunn kommune og den til enhver tid gjeldende kulturminneplan.
Kommuneplanens estetikkbestemmelse samsvarer i all hovedsak med den generelle bestemmelsen i pbl. § 29-2 Visuelle kvaliteter, som lyder:
«Ethvert tiltak etter kapittel 20 skal prosjekteres og utføres slik at det etter kommunens skjønn innehar gode visuelle kvaliteter både i seg selv og i forhold til dets funksjon og dets bygde og naturlige omgivelser og plassering. Ved tiltak som knytter seg til et eksisterende byggverks ytre, kan kommunen i vurderingen legge vekt på hensynet til viktige historiske, arkitektoniske og andre kulturelle verdier.»
Den eksisterende bygningen er registrert i verneklasse D i kulturminneplanen:
«Miljøverdi: Med miljøverdi menes et objekts del av en helhet/større sammenheng. Det enkelte objekt er nødvendigvis ikke i seg selv verneverdig, men det kan utgjøre en viktig del av et samlet fysisk miljø.»
Retningslinje til hensynssonen er gitt i kommuneplanens arealdel pkt. 3.4.4:
«Områdene som er vist med hensynssoner for bevaring av kulturmiljø, skal sikres med sitt særpregete miljø og sin identitet, i tråd med kulturminneplanen. Målet er å bevare bygningenes arkitektoniske og miljømessige verdier. Tiltak på bygninger som ikke er listeført i kulturminneplanen skal i størst mulig grad ta hensyn til strøkets karakter.»
Retningslinjen er ikke en bindende planbestemmelse, men gir uttrykk for hvilke bevaringshensyn som ligger til grunn for hensynssonen. Den kan derfor inngå som et tolkningsmoment ved anvendelsen av kommuneplanens estetikkbestemmelse og pbl. § 29-2.
Rettsvirkningene av kommuneplanens arealdel framgår av pbl. § 11-6. Ifølge annet ledd må ikke tiltak være i strid med planens arealformål og bestemmelser.
 
Saksfremstilling
Tiltakshaver Ole Kristoffer Sørlie søkte den 01.03.26 som selvbygger om tillatelse til å rive eksisterende bolig og oppføre ny enebolig i Grensegata 16 ved nedre Bjørntvedt.
Kommunen ba i brev av 23.03.26 om tilleggsopplysninger for å kunne behandle søknaden videre. Det ble vist til at boligen ligger innenfor et bevaringsverdig kulturmiljø, og at den omsøkte boligen har et moderne uttrykk og økt høyde sammenlignet med eksisterende bebyggelse. Kommunen ba derfor om en redegjørelse etter kommuneplanens arealdel punkt 3.4.4. Det ble også bedt om redegjørelse for krav til tilgjengelighet etter TEK17, samt opplysninger om parkering og uteoppholdsareal, da dette ikke fremgikk tilstrekkelig av situasjonsplanen.
Tiltakshaver oversendte den 26.03.26 forslag til endringer og tiltak som svar på kommunens merknader.

Bildene nedenfor viser eksisterende bolig i Grensegata 16:

Tiltakshaver redegjør for at eksisterende bolig i Grensegata 16 er i dårlig teknisk stand, og at ny bolig derfor foreslås oppført med et moderne uttrykk tilpasset bevaringsområdet og omkringliggende bebyggelse. Det fremgår at bygget er bearbeidet etter nabomerknader, beholder hovedvolumet mot Grensegata og får høyder som vurderes å harmonere med nabobebyggelsen. Det redegjøres for tilgjengelighet etter TEK17, parkering for to biler, snuareal og uteoppholdsareal.
Ved brev av 13.04.26 varslet kommunen avslag på søknaden. Kommunen vurderte at det omsøkte tiltaket ikke var tilstrekkelig tilpasset det bevaringsverdige kulturmiljøet i området. Det ble særlig vist til store glassflater, et moderne fasadeuttrykk, material- og fargevalg, samt at boligen fremstod visuelt dominerende sammenlignet med øvrig bebyggelse. Kommunen vurderte også at tiltaket ikke oppfylte kravene til tilgjengelig boenhet, ettersom inngangene forutsatte adkomst via trapper og dermed ikke hadde trinnfri atkomst.
Tiltakshaver oversendte den 20.04.26 justerte tegninger for å imøtekomme kommunens merknader. Endringene innebar blant annet at ett soverom og ett vindu mot gate ble fjernet, slik at antallet vinduer på gateplan ble redusert. I tillegg ble glassrekkverk erstattet med et rekkverk som etter tiltakshavers vurdering passer bedre inn i gatemiljøet, både mot gate og hage. Det ble også lagt ved en løsning som skulle ivareta kravene til tilgjengelighet etter TEK17.
I kommunens vedtak av 11.05.26, sak 348/26, ble søknad om riving og oppføring av ny enebolig avslått med følgende begrunnelse:
«Kommunen plikter å gi tillatelse dersom tiltaket ikke er i strid med bestemmelser gitt i eller i medhold av plan- og bygningsloven, jf. pbl. § 21-4 første ledd.
Tiltaket er vurdert opp mot områdets historiske verdi og hensynet til eksisterende bebyggelsesstruktur og arkitektonisk uttrykk.
•        Vindusutforming og vindusformat
Omsøkte vindustyper, plassering og størrelser avviker vesentlig fra områdets etablerte byggeskikk. Særlig fremstår vindusløsningene i sokkeletasjen som dominerende og lite tilpasset den tradisjonelle karakteren i området.
 •        Fremmede arkitektoniske elementer
Tiltaket inneholder flere elementer som ikke er eksisterer i eksisterende bebyggelse i gaten, herunder utforming av inngangsparti, balkongløsninger og fasade.
 •        Tilbaketrukket fasade og underetasje
Fasaden er trukket tilbake for å etablere inngang til underetasjen. Dette skaper en bygningsmessig løsning som ikke er typisk for området. Trappeadkomst ned til underetasjen mot gate fremstår som et fremmed element også.
Byggets samlede uttrykk fortsatt å avvike for mye fra eksisterende bebyggelsesstruktur og områdets verneverdige karakter.»
Den 19.05.26 anmodet tiltakshaver kommunen om et dialogmøte. For at kommunen skulle kunne gi konkrete og spesifikke tilbakemeldinger, ble det bedt om at tiltakshaver sendte inn forslag til ny løsning, i forkant av møtet.
Den 02.06.26 sendte tiltakshaver inn et revidert forslag hvor taket senkes, vinduene i gateplan flyttes og gjøres mindre, og ett stort vindu på gavlveggen fjernes. Det er ikke foreslått endringer mot hagen.


Nedenfor vises innsendte illustrasjoner av tiltaket i gateløpet:

Det ble avholdt dialogmøte hos kommunen den 12.06.26.
Ved brev den 22.06.26 skriver kommunen følgende:
«Kommunen vurderer at det reviderte forslaget er et klart steg i riktig retning sammenlignet med det tidligere tiltaket. Flere av endringene bidrar til en bedre tilpasning til bebyggelsen i Grensegata.
Kommunen mener likevel at tiltaket fortsatt ikke er fullt ut tilpasset hensynssonen for bevaring.
Kommunen ser særlig på følgende forhold:
Balkong mot gaten: Balkongen fremstår som et fremmedelement i gateløpet og passer ikke godt inn i den omkringliggende bebyggelsen.
Vindusplassering: Vinduene er ikke plassert med lik avstand til byggets ytterkanter, noe som gir en usymmetrisk fasade. Kommunen mener fasaden bør ha et mer balansert uttrykk.
Forskyvning av fasaden: Kommunen har forståelse for at forskyvningen er begrunnet med sikt og trafikksikkerhet ved utkjøring. Samtidig mener kommunen at tiltaket må prosjekteres slik at den største delen av boligen ikke blir forskjøvet og trukket tilbake fra gaten. Gateløpet i Grensegata er preget av en sammenhengende bebyggelsesstruktur der boligene følger en felles gatefront uten tilsvarende tilbaketrekking.
Inngang til sokkelleilighet mot gaten: Inngangsdøren til sokkelleiligheten mot gaten fremstår også som et fremmedelement i gateløpet.
Under dialogmøtet ble det vist til Grensegata 23 som eksempel på en bolig med balkong. Kommunen vil bemerke at denne balkongen ikke er vendt mot gaten, og at bygget ligger i den etablerte gatefronten.
Det ble også vist til Grensegata 15 og 17 når det gjelder inngang mot gaten og forskyvning av fasaden. Kommunens vurdering bygges på en helhetsvurdering av tiltaket. I denne saken bidrar den samlede virkningen av fasadeforskyvningen, inngangen mot gaten og et mer moderne uttrykk gjennom materialbruk og fargevalg til at tiltaket fortsatt ikke er godt nok tilpasset hensynssonen for bevaring.»
Tiltakshaver har ved brev mottatt 29.06.26 påklaget vedtaket.
Klager er uenig i kommunens vurdering av tiltakets visuelle kvaliteter. Det anføres at vindusutforming, inngangsparti, balkonger og trappeadkomst har paralleller i nærliggende bebyggelse, og at løsningene også er begrunnet i tekniske krav til blant annet dagslys, rømningsvei, brannsikkerhet og frisikt.
Videre mener klager at området har en variert bebyggelsesstruktur, og at tiltaket derfor er tilstrekkelig tilpasset omgivelsene.
 
Kommunedirektørens vurdering
Tiltakshaver er part med klagerett, jf. forvaltningsloven (fvl.) § 28 første ledd.
Klager mottok kommunens vedtak om avslag 11.05.26. Den 19.05.26 anmodet han om dialogmøte, og ved e-post 27.05.26 ba han om utsatt klagefrist frem til etter møtet. Kommunen registrerte 28.05.26 at klagen skulle avventes til etter dialogmøtet. Dialogmøtet ble avholdt 12.06.26, og kommunen sendte deretter brev til tiltakshaver 22.06.26. Klagen ble mottatt 29.06.26.
På denne bakgrunn anses klagen rettidig fremsatt, jf. fvl. § 29 første ledd.
Kommunen vurderer at det reviderte materialet datert 02.06.26 ligger innenfor rammen av den opprinnelige søknaden og klagesaken. Materialet er derfor vurdert som del av kommunens klageforberedelse.
De relevante påstandene i klagen er vurdert, men kommunedirektøren kan ikke se at disse inneholder opplysninger som tilsier endring av vedtaket. Det er likevel grunn til å kommentere følgende:
Tiltakets visuelle kvaliteter
Pbl. § 29-2 fastslår at ethvert tiltak etter lovens kapittel 20 skal prosjekteres og utføres slik at det etter kommunens skjønn innehar gode visuelle kvaliteter både i seg selv og i forhold til dets funksjon og dets bygde og naturlige omgivelser og plassering.
I denne saken er det særlig kravet til gode visuelle kvaliteter i forhold til de bygde omgivelsene og tiltakets plassering som er sentralt. Et tiltak som i seg selv har gode visuelle kvaliteter, vil ikke nødvendigvis oppfylle bestemmelsen i alle omgivelser. Ved vurderingen kan det blant annet legges vekt på omkringliggende bebyggelses volum, dimensjonering, formuttrykk, fasadeoppbygging, materialbruk og fargevalg.
Dette er også fremholdt i forarbeidene til loven, jf. Ot.prp. nr. 45 (2007-2008) s. 342:
«Ved at plassering blir et ‘kriterium’ i bestemmelsen, kan det stilles strengere krav til et tiltak som vil prege landskapet, for eksempel ei større bru eller et kjøpesenter. Videre må det tas hensyn til om tiltaket plasseres i sentrum av et tettsted eller om det er i et strøk med særlig historisk eller kulturell interesse. I disse tilfellene vil det være grunnlag for å kreve at den visuelle kvaliteten som ønskes innført eller opprettholdt i slike områder ivaretas.»
Ved vurderingen etter pbl. § 29-2 og kommuneplanens estetikkbestemmelse har det betydning at eiendommen ligger innenfor hensynssone for bevaring av kulturmiljø. Hensynssonen og den tilhørende retningslinjen gir uttrykk for områdets bevaringsinteresser og er relevante ved vurderingen av hvilke visuelle kvaliteter tiltaket må ha i forhold til omgivelsene.
I forbindelse med innarbeidelsen av hensynssoner for bevaring av kulturmiljø i gjeldende kommuneplan ble det gjennomført et arbeid med å identifisere bebygde områder med bevaringskvaliteter sett i en større sammenheng. Det aktuelle området er omtalt slik i planbeskrivelsen som lå til grunn for arbeidet, datert 14.09.18 og revidert 12.09.19:
«Bjørntvedtjordet: Mesteparten av hensynssonen består av trehusbebyggelse som villaer på større eiendommer som ble bygget etter utvidelsen av Porsgrunn grense i 1927 fra Grensegata til Lilleåsvegen. I kvartalet mellom Stangsgate, Eidangergate, Olavsgate og Grensegate ligger en samling svært karakteristiske murvillaer.»
Det foreligger også en byformanalyse av Nedre Bjørntvedt fra 2007, utarbeidet av Norconsult på oppdrag fra Porsgrunn kommune. Området er oppsummert slik:
«Planområdet er et relativt stort homogent område med store innslag av verneverdig bebyggelse og sammenhengende bygningsmiljøer. Det store antallet sveitserhus samt stor grad av homogenitet i forhold til bebyggelsens skala, arkitektoniske trekk og plassering i gatestrukturen utgjør områdets karakteristikk. Sterke innslag av den opprinnelig bebyggelsen gjør at den historiske utviklingen er spesielt godt lesbar, noe som bidrar til å gi området en sterk identitet. Dette gjør området verdifullt også utover områdets grenser, dvs. for hele Porsgrunn by.»
I Byformveileder for Porsgrunn fra 2023 er området ikke behandlet særskilt. Eiendommen må derfor vurderes etter veilederens generelle prinsipper for byformanalyse og tilpasning til nærområdets karakter. Veilederen legger blant annet vekt på områdekarakter, gjentakende elementer, bygningshøyder og -bredder, fasadeutforming, materialbruk og forholdet til gate- og byrom.
Den aktuelle eiendommen ligger omtrent midt i hensynssonen, innenfor den delen av Grensegata som avgrenses av Skolegata i øst og Bjørntvedtgata i vest. Kart og flyfoto nedenfor viser den omsøkte eiendommen markert med sirkel.

Innenfor denne delen av Grensegata fremstår gateløpet som et skille mellom bebyggelsen på sør- og nordsiden når det gjelder skala, arkitektoniske trekk og plassering i gatestrukturen.


Småhusbebyggelsen på nordsiden består hovedsakelig av halvannen etasjes boliger som ligger tilbaketrukket fra fortauet, med mindre inngjerdede hager mellom gaten og boligene. På sørsiden, der den omsøkte eiendommen ligger, fremstår boligene i hovedsak som en sammenhengende rekke av mindre, eldre trehus. Husene ligger nær fortauet og følger gateløpet.
Eiendommen inngår dermed i et større kulturmiljø der variasjonen er historisk forankret, og der sterke innslag av den opprinnelige bebyggelsen gjør den historiske utviklingen lesbar. Dette bidrar til områdets identitet og er relevant ved vurderingen av tiltakets forhold til omgivelsene.
Klager har vist til at enkelte arkitektoniske elementer ved tiltaket også finnes på andre eiendommer i nærområdet. Etter kommunedirektørens vurdering kan tiltakets tilpasning imidlertid ikke avgjøres ut fra enkeltstående elementer isolert. Det må foretas en samlet vurdering av tiltakets volum, plassering, fasadeoppbygging, vinduer, balkonger, inngangsparti, materialbruk og fargevalg.
Tiltaket avviker fra den omkringliggende småhusbebyggelsen ved at det samlet fremstår mer dominerende. Den høye sokkeletasjen, volumet, fasadeoppbyggingen, den varierende vindusplasseringen, balkongene og de mørke detaljene gir samlet boligen et moderne uttrykk som i begrenset grad viderefører den etablerte byggeskikken på denne siden av Grensegata.
Fasadeforskyvningen og tilbaketrekkingen av deler av boligen bryter også med gatefronten, der de nærmeste boligene i hovedsak ligger nær fortauet og følger gateløpet. Balkongen og inngangen til sokkeletasjen mot gaten forsterker avviket fra den fasadeoppbyggingen og gatestrukturen som preger den nærmeste bebyggelsen.
Tekniske krav til blant annet dagslys, rømningsvei, brannsikkerhet og frisikt må ivaretas innenfor en utforming som samtidig oppfyller kravene til visuelle kvaliteter etter pbl. § 29-2 og kommuneplanens estetikkbestemmelse.
Etter en samlet vurdering mener kommunedirektøren at tiltaket svekker den arkitektoniske helheten i gateløpet og ikke i tilstrekkelig grad er tilpasset omgivelsenes karakter. Kravene til visuelle kvaliteter etter pbl. § 29-2 og kommuneplanens estetikkbestemmelse pkt. 1.3.1.1 er derfor ikke oppfylt.
Anførselen om usaklig forskjellsbehandling:
For å belyse forholdet til de bygde omgivelsene har klager vedlagt dokumentet «Analyse hensynssone vern». Dokumentet viser til flere eiendommer i nærområdet der det finnes arkitektoniske elementer som også inngår i det omsøkte tiltaket. Klager mener dette viser at tiltaket er tilstrekkelig tilpasset omgivelsene.
Forbudet mot usaklig forskjellsbehandling innebærer at forvaltningen som utgangspunkt må behandle sammenlignbare saker likt, med mindre det foreligger en saklig grunn til forskjellsbehandlingen. Det må derfor vurderes om kommunen tidligere har behandlet faktisk og rettslig sammenlignbare tiltak annerledes.
Det er ikke tilstrekkelig at det finnes bygninger i området med enkelte av de samme arkitektoniske elementene som det omsøkte tiltaket. Det må også foreligge opplysninger om at kommunen har behandlet og godkjent sammenlignbare tiltak etter et tilsvarende plangrunnlag og vurderingstema. Vurderingen må dessuten ta utgangspunkt i tiltakene som helhet og ikke bare i enkeltstående elementer.
Eiendommene i Skolegata 4, 7, 12A og 14A omfattes av reguleringsplan og har et annet plangrunnlag enn den aktuelle eiendommen. Disse eiendommene gir derfor ikke uten videre uttrykk for kommunens praksis ved vurderingen av nye boliger innenfor den aktuelle hensynssonen etter kommuneplanens estetikkbestemmelse og pbl. § 29-2.
De øvrige eiendommene klager har vist til, ligger innenfor samme hensynssone og er i større grad relevante som sammenligningsgrunnlag. Kommunen har imidlertid ikke etter gjeldende plangrunnlag godkjent nye boliger som samlet sett er sammenlignbare med det omsøkte tiltaket når det gjelder volum, plassering i gatefronten, fasadeoppbygging, balkonger, inngangsparti, vindusplassering og material- og fargebruk.
Selv om enkelte av de viste bygningene har saltak, stående kledning, balkong, inngang mot gaten eller andre elementer som også finnes i det omsøkte tiltaket, gir disse fellestrekkene ikke grunnlag for å anse bygningene som faktisk sammenlignbare med tiltaket som helhet.
Kommunedirektøren kan på denne bakgrunn ikke se at det er påvist en kommunal praksis som innebærer at faktisk og rettslig sammenlignbare tiltak er behandlet annerledes. Anførselen om usaklig forskjellsbehandling kan derfor ikke føre frem.

